ཁྱིམ་དུ་ལོག་རྗེས།ཡོན་ཏན་རྒྱ་མཚོའི་སེམས་སུ་རྟག་ཏུ་རྒྱལ་ཁབ་ལ་ལག་པ་བརྐྱངས་ཏེ་སྒུག་བརྟེན་སློང་གསུམ་ཁོ་ནར་སྐྱབས་བཅོལ་ནས་བསྡད་ན།དེ་ནི་རྒྱུན་རིང་གི་འཚོ་ཐབས་ཤིག་མིན་ལ།དེ་བས་ཡུལ་མི་གཞན་ལའང་ངོ་ཚ་དགོས་པ་ཞིག་ཡིན་པའི་ངེས་ཤེས་རྙེད་དེ།ངེས་པར་དུ་རང་གི་བློ་གྲོས་དང་དཀའ་སྤྱད་ཀྱི་ལག་ཟུང་ལ་བརྟེན་ནས་ལག་རྩལ་སྣ་གཅིག་སྦྱངས་ཏེ།གྲོང་ཚོའི་དུད་ཚང་གཞན་དང་འདྲ་བར་མགྱོགས་མྱུར་དབུལ་པོའི་ཞྭ་མོ་འབུད་རྒྱུའི་སེམས་ཐག་བཅད།ཕ་ཡིས་རང་ཁྱིམ་དུ་དུད་འགྲོའི་གཡོག་བྱེད་པ་དང་།ཞིང་ལས་གཉེར་སྐྱོང་གི་འགན་འཁུར་བ་དང་།ཡོན་ཏན་རྒྱ་མཚོས་གྲོང་ཚོའི་ཡུལ་མི་གཞན་དང་ལྷན་དུ་ཆུ་ཡུར་བཟོ་བ་དང་།ཨར་ལས་རུ་ཁག་ཏུ་ལས་མིར་སོང་ནས་ཞོར་ལས་ཡོང་འབབ་གསོག་པ་སོགས་བྱས་ཏེ།ཁྱིམ་ཚང་གི་ཡོང་འབབ་འཕར་རྒྱུར་འབད།འོན་ཀྱང་།ཨར་ལས་རུ་ཁག་ཏུ་གླ་པ་བྱེད་རྒྱུ་དེའང་ལས་སླ་པོ་ཞིག་མ་ཡིན་ཏེ།ཉིན་ལྟར་རང་ཉིད་ཀྱི་ལུས་པོས་ཐེག་དཀའ་བའི་ས་རྡོ་སྒལ་པར་ཁུར་དགོས་པ་དང་།རང་ཉིད་ཀྱི་གཟུགས་པོ་ལས་ཀྱང་རིང་བའི་སྦྱག་མ་ལག་ཏུ་བཟུང་སྟེ་ཨར་འདམ་བརྫི་དགོས་པས།ཁོས་ད་གཟོད་ཤིན་ཏུ་ནས་ཨ་ཐང་ཆད་པའི་ཨར་པོའི་ལས་ཀ་དེ་རང་ཉིད་དང་འཚམ་པོ་མེད་པར་རྟོགས་ཤིང་།ད་བར་རིག་གནས་སྦྱངས་ཏེ་ཨར་པོ་བ་དཀྱུས་མ་ཞིག་བྱས་ན་འགྲིག་མ་སོང་སྙམ་སྟེ།ངེས་པར་དུ་རང་ཁ་རང་གསོ་ཐུབ་པའི་ལག་རྩལ་ཞིག་སྦྱོངས་དགོས་འདུག་སྙམ།སྐབས་དེ་འདྲ་ཞིག་ལ།ཡུལ་དེའི་སྦྱིན་བདག་བག་གྲོས་རང་ཉིད་ཀྱི་སྔོ་ཚལ་འདེབས་འཛུགས་ཁང་དུ་ལས་མི་བསྡུ་བཞིན་ཡོད་པའི་གནས་ཚུལ་ཞིག་ཁོང་གིས་ཐོས།སྦྱིན་བདག་བག་གྲོ་ནི་ཡུལ་དེ་ག་ནས་འཚར་ལོངས་བྱུང་བའི་ཁེ་ལས་པ་གྲགས་ཅན་ཞིག་ཡིན་ཞིང་།ཁོང་ནི་གྲུབ་འབྲས་གཟེངས་སུ་ཐོན་པའི་ཁེ་ལས་པ་གྲགས་ཅན་ཞིག་ཡིན་པ་མ་ཟད།སེམས་བཟང་གཤིས་རྒྱུད་དྲང་བའི་མི་ཞིག་ཀྱང་ཡིན་ཏེ།ཉེ་བའི་ལོ་ཤས་རིང་།ཁོང་གིས་རང་ཉིད་ཕྱུག་པོ་ཆགས་རྗེས་ཡུལ་མི་སྤུན་མཆེད་མ་བརྗེད་པར།མ་དངུལ་འབོར་ཆེན་བཏང་སྟེ་སྒེར་སེམས་མེད་པར་དུད་ཚང་དབུལ་པོ་ལ་ཁང་པ་གསར་པ་བརྒྱབ་པ་མ་ཟད།རང་ཉིད་ཀྱི་ལས་མི་རྣམས་བྱམས་དང་བརྩེ་བས་བསྐྱངས་ཏེ་རང་ནུས་ཅི་ལྕོགས་ཀྱིས་ཁོང་ཚོར་རོགས་པ་མང་པོ་བྱེད་ཀྱི་ཡོད་པས།མི་ཚང་མས་ཁོང་གི་སྐོར་ཐོས་སྐབས་དེ་མ་ཐག་མཐེ་བོང་མཁའ་ལ་འགྲེངས་ནས་བསྟོད་པའི་མེ་ཏོག་གཏོར་བཞིན་ཡོད།